CELEX: 62014TN0168
Language: el
Date: 2014-03-13 00:00:00
Title: Υπόθεση T-168/14: Αγωγή της 13ης Μαρτίου 2014 — Pérez Gutiérrez κατά Επιτροπής

5.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 135/60
            
         Αγωγή της 13ης Μαρτίου 2014 — Pérez Gutiérrez κατά Επιτροπής
   (Υπόθεση T-168/14)
   2014/C 135/79
   Γλώσσα διαδικασίας: η ισπανική
   
      Διάδικοι
   
   
      Ενάγουσα: Ana Pérez Gutiérrez (Mataró, Ισπανία) (εκπρόσωπος: J. Soler Puebla, δικηγόρος)
   
      Εναγόμενη: Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               να διαπιστώσει την παράνομη προσβολή του επεμβάσεως στο δικαίωμα τιμής της, του οικογενειακού της βίου και της εικόνας της, λόγω της χρήσεως της εικόνας του D. Patrick Johannes Jacquemyn χωρίς τη συγκατάθεσή του, καθόσον η Ευρωπαϊκή Επιτροπή ενέταξε φωτογραφία του στη Βιβλιοθήκη εικόνων σχετικά με προειδοποιήσεις για την υγεία όσον αφορά προϊόντα καπνού στην Ευρωπαϊκή Ένωση.
            
         
               —
            
            
               να υποχρεώσει την εναγόμενη να καταβάλει στην ενάγουσα το ποσό των 181 104 ευρώ ως διαφυγόν κέρδος.
            
         
               —
            
            
               να υποχρεώσει την εναγόμενη να καταβάλει στην ενάγουσα ένα λεπτό ανά πακέτο τσιγάρων ή προϊόν καπνού στα οποία εμφανίζεται η εικόνα του D. Patryck Jacquemyn· το συνολικό ύψος του οφειλόμενου ποσού θα καθορισθεί κατά την εκτέλεση της αποφάσεως, και επί του παρόντος ανέρχεται σε είκοσι επτά εκατομμύρια πεντακόσιες ογδόντα οκτώ χιλιάδες πεντακόσια είκοσι τέσσερα ευρώ (27 588 524 ευρώ).
            
         
               —
            
            
               να υποχρεώσει την εναγόμενη να καταβάλει στην ενάγουσα αποζημίωση για το κέρδος που αποκόμισε από την παράνομη χρήση της εικόνας του D. Patrick Jacquemyn, ανερχόμενη στο ποσό των 13 790 000 ευρώ στην Ισπανία, τόπο κατοικίας της εναγομένης και της D. Patrick Jacquemyn.
            
         
      Ισχυρισμοί και κύρια επιχειρήματα
   
   Αντικείμενο της παρούσας δίκης είναι η αγωγή λόγω εξωσυμβατικής ευθύνης με αίτημα την αποκατάσταση της ζημίας που υπέστη εξαιτίας της παράνομης χρήσεως από την Ευρωπαϊκή Επιτροπή της εικόνας του D. Patrick Johannes Jacquemyn, συζύγου της ενάγουσας, στις προειδοποιήσεις για την υγεία που πρέπει υποχρεωτικώς να φέρουν τα προϊόντα καπνού στο σύνολο της Ευρωπαϊκής Ένωσης.
   Προς στήριξη της αγωγής της, η ενάγουσα υποστηρίζει ότι η οδηγία 2001/37/EΚ του Ευρωπαϊκού Κοινοβουλίου και Συμβουλίου, της 5ης Ιουνίου 2001, και του άρθρου της 5.3, αναπτύχθηκε από την απόφαση 2003/641/EΚ της Ευρωπαϊκής Επιτροπής, της 5ης Σεπτεμβρίου 2003, σχετικά με τη χρήση έγχρωμων φωτογραφιών ως προειδοποιήσεων για την υγεία στις συσκευασίες προϊόντων καπνού. Εν συνεχεία εκδόθηκε η απόφαση C (2005) 1452, της 26ης Μαΐου 2005, για τη βιβλιοθήκη των επιλεγμένων εγγράφων πηγής, που περιλαμβάνουν φωτογραφίες για καθεμία από τις συμπληρωματικές προειδοποιήσεις για την υγεία που απαριθμούνται στο παράρτημα Ι της οδηγίας 2001/37/ΕΚ, η οποία τροποποιήθηκε μεταγενεστέρως με την απόφαση C (2006) 1502, της 13ης Απριλίου 2006.
   Η εν λόγω οδηγία και οι αποφάσεις με τις εικόνες που έπρεπε να φέρουν τα πακέτα τσιγάρων έπρεπε να μεταφερθούν στα δίκαια όλων των κρατών μελών της Ένωσης. Ειδικότερα, στην περίπτωση της Ισπανίας, μεταφέρθηκε μέσω του βασιλικού διατάγματος 639/2010, της 14ης Μαΐου. Το ισπανικό Δημόσιο επέλεξε 14 εξ αυτών, μεταξύ των 42 εικόνων που πρότεινε η Ευρωπαϊκή Επιτροπή, μεταξύ των οποίων περιλαμβανόταν και φωτογραφία του D. Patrick Jacquemyn.
   Εν συνεχεία, η ενάγουσα υποστήριξε ότι ο Sr. Jacquemyn εισήχθη στο Hospital de Barcelona (Νοσοκομείο της Βαρκελώνης) από την 21η Ιουνίου έως τις 16 Αυγούστου 2002, όπου και παρέμεινε 22 ημέρες σε κώμα. Διάφορες φωτογραφίες του Jacquemyn κυκλοφόρησαν έκτοτε στο διαδίκτυο, δεδομένου ότι αποτέλεσε κλινική περίπτωση ΧΑΠ (χρόνιας αποφρακτικής πνευμονοπάθειας) και κρίθηκε αναγκαία η διασωλήνωσή του και η τραχειοτομή, ενόσω αποτέλεσε μελέτη περιπτώσεως, χωρίς να έχει δώσει σχετικώς τη συγκατάθεσή του.
   Μία από τις εικόνες του ενόσω τελούσε σε κώμα, χρησιμοποιήθηκε, κατόπιν επεξεργασίας της φωτογραφίας από τη διαφημιστική εταιρία η οποία επελέγη για τη διαφημιστική εκστρατεία, στη Βιβλιοθήκη εικόνων σχετικά με προειδοποιήσεις για την υγεία, χωρίς τη συγκατάθεσή του.